Jørn Dohrmann (DF), 2004-05-26:
Ja, udenomssnak kan vi høre en masse af heroppe fra talerstolen, i stedet for at man svarer på de spørgsmål, der bliver stillet
: Vil den socialdemokratiske gruppe, som man foreslog i vandmiljøplan III, fjerne op til 27.000 arbejdspladser, eller vil man prøve at skabe færre arbejdsløse, her er der så tale om 1.300?
Ren snak, vil jeg sige.
Nej, vi skal se på, hvad vi reelt set kan gøre for at skabe arbejdspladser i Danmark.
Hvordan kan vi få folk i gang?
Det har regeringen med støtte fra Dansk Folkeparti bl.a. gjort med den forårspakke, befolkningen nu har fået.
Men man kan jo samtidig også sige: Hvorfor er det kun de her tiltag, der skal gøres for at få flere i job?
Hvorfor er der ikke nogle tiltag, der ligesom går målrettet efter murere og tømrere og den slags folk, som skal i job?
Vi læser i forslaget her om fremrykning af renovering af vandledninger og kloaknet, og der tror jeg, at SF er fuldstændig klar over, at de her omkostninger bliver dækket fuldt ud af de brugere, der bruger kloaknettet.
Derfor mener vi ikke, at man kan gå ind og sige, at det er noget, som staten nu skal til at overtage.
Der kunne jeg godt tænke mig at høre lidt mere om, om SF bare havde forestillet sig, at man skulle åbne pengepungen fra regeringens side eller fra statens side og så betale hele den pulje, som egentlig er brugerfinansieret. Selvfølgelig har vi sympati for de grundejere, som har giftgrunde, der skal renses op.
Der har vi også allerede på nuværende tidspunkt været inde og sige: Hvad kan vi gøre for at hjælpe dem?
Jamen det kan vi gøre
ved, at de her grundejere kan få lov til at låne nogle penge, som de ikke skal betale renten af.
Det er også noget af det, vi har været med til at sætte gang i.
Forslagsstillerne siger, at vi skal bruge flere penge til skovrejsning og naturplejeprojekter.
Der må vi sige, at regeringen jo er godt i gang med med støtte fra både Kristendemokraterne og fra Dansk Folkeparti at skaffe ekstra penge til det her område, som vi prioriterer meget højt.
Så jeg vil sige, at det er et meget overflødigt forslag, som forslagsstillerne har lagt frem her, og vi må også sige, som det er sagt tidligere, at dengang vi afskaffede den grønne jobpulje, gjorde vi det ud fra, at den havde udspillet sin rolle, og dermed ønsker vi jo selvfølgelig heller ikke at oprette en ny på nuværende tidspunkt.
Flere penge til produktudvikling og forskning, jamen det er jo netop også det, vi gør.
Vi prøver at se, hvordan vi kan lave nogle renere produkter, og hvordan kan vi lave noget mere forskning på alle de her områder, sådan at vi får taget hånd om det her.
om bl.a. energireformen
Der står i forslaget, at det er lykkedes at presse regeringen til at investere i vindmøller, og der må jeg spørge forslagsstillerne: Hvor er det, regeringen har været inde at betale her?
Er det ikke korrekt, at det er forbrugerne, der kommer til at betale i sidste ende på grund af højere priser?
Så regeringen har jo ikke haft nogle penge oppe af lommen her, kan man sige.
Så vil jeg også sige med hensyn til det med, at man køber nogle nye biler, at der skal vi tænke på, at det også kan hjælpe miljøet med bl.a. de nye katalysatorer, der sidder i bilerne, hvor vi får taget nogle af de partikler ud af luften her.
Der synes jeg, at det er en god ting, at folk, som bl.a. har fået flere penge ved forårspakken, så også tænker på miljøet, når de er ude at købe ny bil.
Vi har sympati for de folk, der er arbejdsløse, og dem vil vi gerne være med til at hjælpe, men at gøre det på den måde, som er lagt frem her, kan ikke få vores opbakning.
Som sagt så har vi lavet mange andre ting, som vi mener
er skridt i den rigtige retning, og derfor kan vi ikke støtte det her forslag.